PRIJEDLOG

Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_ sjednici, \_\_\_\_\_\_\_\_\_\_\_ 2024., donijela je

**O D L U K U**

**o novčanoj pomoći za opremu novorođenog djeteta**

**Članak 1.**

Ovom se odlukom utvrđuju uvjeti i način ostvarivanja novčane pomoći za opremu novorođenog djeteta (u daljnjem tekstu: novčana pomoć) te visina i način isplate novčane pomoći koju, u okviru pronatalitetne politike Grada Zagreba, osigurava Grad Zagreb.

**Članak 2.**

Izrazi koji se koriste u ovoj odluci, a imaju rodno značenje, odnose se jednako na muški i ženski rod.

**Članak 3.**

Novčanu pomoć može ostvariti podnositelj zahtjeva - roditelj koji ostvaruje roditeljsku skrb o djetetu ili druga osoba koja na temelju odluke nadležnog tijela ostvaruje roditeljsku skrb o djetetu (u daljnjem tekstu: nositelj roditeljske skrbi), ako u vrijeme podnošenja zahtjeva za ostvarivanje novčane pomoći (u daljnjem tekstu: zahtjev):

- ima hrvatsko državljanstvo

- ima neprekidno prijavljeno prebivalište u Gradu Zagrebu najmanje pet godina neposredno prije rođenja djeteta za koje podnosi zahtjev i

- ima prijavljeno prebivalište na istoj adresi u Gradu Zagrebu kao i dijete za koje podnosi zahtjev.

Novčana pomoć može se ostvariti samo jedanput za isto dijete.

Novčana pomoć ne može se ostvariti ako je podnositelju zahtjeva ili djetetu za koje se podnosi zahtjev evidentiran privremeni odlazak iz Republike Hrvatske.

Novčanu pomoć ne može ostvariti podnositelj zahtjeva kojem je pravomoćnim rješenjem nadležnog tijela izrečena mjera oduzimanja prava na stanovanje s djetetom i povjeravanje svakodnevne skrbi o djetetu drugoj osobi, udomiteljskoj obitelji ili ustanovi socijalne skrbi.

**Članak 4.**

Sredstva za novčanu pomoć osiguravaju se u proračunu Grada Zagreba.

Novčana pomoć iznosi 600,00 eura po djetetu, a isplaćuje se jednokratno.

**Članak 5.**

Postupak za ostvarivanje novčane pomoći pokreće se na zahtjev podnositelja.

Zahtjev se podnosi gradskom upravnom tijelu nadležnom za provedbu mjera populacijske politike (u daljnjem tekstu: nadležno gradsko upravno tijelo) u roku od šest mjeseci od dana rođenja djeteta za koje se podnosi zahtjev.

Iznimno, posvojitelj djeteta do navršene sedme godine života djeteta, zahtjev može podnijeti nadležnom gradskom upravnom tijelu u roku od šest mjeseci od dana pravomoćnosti rješenja o posvojenju.

Uz zahtjev prilažu se dokazi o ispunjavanju uvjeta za ostvarivanje novčane pomoći iz članka 3. ove Odluke, u izvorniku ili preslici, i podaci za isplatu novčane pomoći.

Nadležno gradsko upravno tijelo, prema potrebi može tražiti i druge dokaze.

**Članak 6.**

Nadležno gradsko upravno tijelo o ostvarivanju novčane pomoći odlučuje pojedinačnim aktom.

Prigovor protiv pojedinačnog akta iz stavka 1. ovog članka podnosi se u roku od osam dana od dana dostave pojedinačnog akta.

O prigovoru protiv pojedinačnog akta nadležnog gradskog upravnog tijela odlučuje gradonačelnik Grada Zagreba.

**Članak 7.**

Osoba koja neosnovano primi novčanu pomoć dužna ju je vratiti. U suprotnome, povrat neosnovano primljene novčane pomoći Grad Zagreb ostvarit će tužbom pred nadležnim sudom.

**Članak 8.**

Iznos koji nije isplaćen do smrti ili do pravomoćne odluke o razvodu braka nositelja roditeljske skrbi, bit će isplaćen drugoj osobi koja ostvaruje skrb o djetetu.

**Članak 9.**

Postupci započeti prema odredbama Odluke o novčanoj pomoći za opremu novorođenog djeteta (Službeni glasnik Grada Zagreba 17/17), dovršit će se prema odredbama te odluke.

Postupci započeti prema odredbama Odluke o novčanoj pomoći za opremu novorođenog djeteta (Službeni glasnik Grada Zagreba 29/21), dovršit će se prema odredbama te odluke.

Privremena obustava i prestanak isplate novčane pomoći ostvarene na temelju Odluke o novčanoj pomoći za opremu novorođenog djeteta (Službeni glasnik Grada Zagreba 17/17) i Odluke o novčanoj pomoći za opremu novorođenog djeteta (Službeni glasnik Grada Zagreba 29/21), utvrđuju se prema odredbama tih odluka, ovisno o tome koja odluka je bila na snazi u trenutku ostvarivanja novčane pomoći.

**Članak 10.**

Stupanjem na snagu ove odluke prestaje važiti Odluka o novčanoj pomoći za opremu novorođenog djeteta (Službeni glasnik Grada Zagreba 29/21).

**Članak 11.**

Ova odluka objavit će se u Službenom glasniku Grada Zagreba, a stupa na snagu 15. travnja 2024. godine.

KLASA:

URBROJ:

Zagreb,

Predsjednik

Gradske skupštine

**Joško Klisović, v. r.**